Μια άθλια επιστολή προς εργαζομένους της αλυσίδας καταστημάτων My Market κάνει τις τελευταίες ώρες τον γύρο του διαδικτύου προκαλώντας την οργή των χρηστών των μέσων κοινωνικής δικτύωσης.

Στην επιστολή, την οποία υπογράφει η Περιφερειακή Διευθύντρια Λειτουργίας Καταστημάτων My Market, αναφέρονται κάποιοι λόγοι για να χαμογελούν «όσοι δυσκολεύονται να το κάνουν», ενόψει της «έρευνας του μυστικού επισκέπτη».

Οι εργαζόμενοι λοιπόν καλούνται να χαμογελούν:

- Επειδή έχετε δουλειά

- Επειδή πληρωνόσαστε στην ώρα σας (για αυτούς που θα πουν ότι παίρνουν 300€ θυμίζω ότι το 300 σε σχέση με το μηδέν είναι 300% περισσότερο)

- Επειδή εργάζεστε σε μια εταιρεία που σας σέβεται και ακούει τα προβλήματά σας

- Επειδή η εταιρεία επένδυσε χρήματα για να συνεχίζετε να εργάζεστε

- Επειδή πληρώνεστε για αυτό

- Επειδή οι πελάτες του καταστήματος σας πληρώνουν, και πρέπει να τους ευχαριστείτε για αυτό με ένα χαμόγελο

- Γιατί θα έχουμε τόσο καλές προσφορές που πρέπει να τις διαφημίζουμε

Η χυδαιότητα της επιστολής σαφέστατα αντικατοπτρίζει την αντίληψη ορισμένων εργοδοτών για τους εργαζομένους τους, από τους οποίους περιμένουν να ακούσουν χαμογελαστά «ευχαριστώ» για το γεγονός ότι τους επιτρέπεται να εργαστούν.

Από την πλευρά του, το documentonews.gr επικοινώνησε με την εταιρεία, η οποία επιβεβαίωσε το γεγονός. Κατά τη διάρκεια της επικοινωνίας, εκπρόσωπος της εταιρείας καταδίκασε το περιεχόμενο της επιστολής, κάνοντας λόγο για «ατυχές περιστατικό» και το απέδωσε ξεκάθαρα σε πρωτοβουλία της συγκεκριμένης υπαλλήλου, αφού όπως σημείωσε «τέτοιες κινήσεις δεν συνάδουν με τη φιλοσοφία της εταιρείας».